*ikt.szám: 2.-BTM/2022.*

*dátum: 2022. 03. 02..*

*tárgy: Összefoglaló a 2022.03.01. BT ülésről*

**Összefoglaló a BT 2022. március 01-én megtartott üléséről**

A BT taglétszáma: 24 fő.

A BT szavazati jogú taglétszáma: 20 fő.

Jelen van szavazati jogú: 19 fő.

**Az ülés napirendje:**

1. PTE BTK választás (Kosaras Attila)
2. Az FDSZ országos elnökség hírei (Horváth Csaba)
3. A Szenátus hírei (Hausmann Péter)
4. FDSZ országos Küldöttgyűlése (Horváth Csaba)
5. Üzemi Tanácsválasztás (Ribaczné Hegedűs Rita)
6. Programlehetőségek 2022 első félévében
7. Egyebek

Az elnök köszönti a résztvevőket. Megállapítja hogy a testület határozatképes. A napirendi pontok ismertetése előtt bemutatkozik a BTK-n megválasztott két új tag, Dr. Bigazzi Sára főbizalmi és Velősy Gabriella bizalmi.

Horváth Csaba ismerteti a napirendi pontokat. Tájékoztatja a BT-t, hogy az eredeti napirendi pontokon felül igény merült fel további napirendi pontok megtárgyalására. Ezek a következők:

1. Az SZMSZ ismételt módosítása.

2. A TÉR kérdés.

3. A bérkérdés.

4. Az FDSZ társult tagjainak helyzete, főleg a doktoranduszoké.

5. Tagdíj.

6. Sztrájk.

7. Üzemi Tanács.

8. Kollektív Szerződés.

Az elnökség az igényelt napirendi pontokkal kapcsolatban egyenként ismertette álláspontját.

1. Az SZMSZ ismételt módosítására most nincs lehetőség. Dr. Molnár Péter ügyvéd úr fel lett kérve, hogy ismét hallgassa meg a hanganyagot és annak megfelelően javítsa a már elfogadott SZMSZ-t. Ha ez megtörtént, újra napirendi pontra lesz kitűzve egy következő BT ülésen.

2. A TÉR kérdés. Korai róla tárgyalni, további információkra van szükség.

3. A bér kérdését 02. 23-án levélben válaszolta meg Hausmann Péter. A BT tagságnak is továbbítva lett. Idézet a levélből: „Mivel a bértárgyalás a munkakörök tekintetében csak egy olyan – a jelenleginél jóval homogénebb - keretrendszerben képzelhető el, ami egyelőre még nem áll rendelkezésre, így a tárgyalási keretfeltételek, valamint a legalapvetőbb információk ismerete nélkül aligha lehet a részünkről bármilyen tárgyalási stratégiát kidolgozni. Egyelőre. Ráadásul a másik oldal sokszor fogódzók nélküli munkafolyamata igen turbulens környezetet jelent a végeredmény tekintetében, ezért jelenleg bérstratégiákban még gondolkodni is lehetetlen. Egyelőre. Mivel a másik fél részéről még szcenáriók sem ismertek, így ötleteléseken, találgatásokon és általánosításokon kívül aligha tudnánk érdemi eredményre jutni a tárgyalási pozíciónk tekintetében. Egyelőre… „Érdemes lenne még egy-pár hetet várni nem fogunk semmiről sem lecsúszni. .

4. Az FDSZ társult tagjainak helyzete, főleg a doktoranduszoké. A doktoranduszok a hatályos SZMSZ értelmében jelentkezhetnek szakszervezeti tagnak. A tagdíj fizetésének mértékét és módját kell megvitatni, ez meg fog történni. Javaslat, hogy félévenként fizessék be a tagdíjat.

5. A tagdíj kérdésének tárgyában Hausmann Péter 02. 23-án írt levelében - amely BT-nek is el lett küldve -, kimerítő választ adott. Idézet a levélből: „A tagdíj kérdése nem újkeletű, inkább folyamatosan visszatérő kérdéskör a Szakszervezetben. Mértékét szociális alapon differenciálni meglehetősen véleményes, ám az egészen biztos, hogy ha ezt a problémát fontosnak és megoldandónak is tartjuk, a jelenlegi felvetése akkor sem időszerű. Ráadásul a jelenlegi elszámolás megváltoztatásához sok időre és alapos munkára van szükség.”

6. A szolidaritási sztrájkról az első napirendi pontban lesz szó, erről tehát külön napirendi pont nem szükséges.

7. Az Üzemi Tanács kérdésében Ribaczné Hegedűs Rita írt egy kb. három oldalas véleményt. Ezt majd ki lesz egészítve amikor az lesz a napirendi pont.

8. A Kollektív Szerződést azért nem érdemes napirendi pontként tárgyalni, mert csütörtökön lesz ebben az ügyben tárgyalás, melyen Horváth Csaba elnök úr és Molnár Péter ügyvéd úr vesz részt.

Az igényelt napirendi pontok tárgyalását a felszólalók – a bérkérdés tárgyalásán kívül - visszavonták, azzal, hogy majd egy későbbi alkalommal visszatérnek rá, illetve elfogadták az elnökség álláspontját.

Horváth Csaba szavazásra bocsájtja a kérdést: A bér kérdése legyen-e plusz napirendi pont?

Szavazás: 5 igen ez azt jelenti, hogy nem fogadtuk el a bérkérdést napirendi pontként.

Horváth Csaba: Marad az eredeti napirend. Kérem szavazzon, aki elfogadja.

Szavazás: a napirendi pontokat a testület egyhangúlag elfogadta.

**2. Az FDSZ országos elnökség hírei (Horváth Csaba)**

Az Országos Elnökség ülésén az Alapszabály módosításáról, az FDSZ költségvetéséről, a bérkérdésről és a szolidaritás a pedagógus sztrájkkal volt szó.

A Bizalmi Testületi tagok megvitatták, hogy milyen módon tudna a szakszervezet szolidaritást vállalni a pedagógusok sztrájkjával. A PTE FDSZ szolidaritását nyilvánítaná ki a pedagógus sztrájkkal kapcsolatban, azzal, hogy egy kérdőívet fog a dolgozókhoz eljuttatni, amelyben felmérik a szolidaritási sztrájkhoz való véleményüket. Amennyiben úgy ítélik meg, hogy hozzájárul, akkor ezt milyen formában tudjuk megvalósítani.

Szavazás: 19 igen nem 0 tartózkodás 0

A szakszervezetnek célja, hogy egy sztrájkalapot hoz létre, amellyel támogatja a pécsi kollegákat.

**3. A Szenátus hírei (Hausmann Péter)**

Az utolsó BT ülés óta szenátus nem volt. A Rektor pár nappal ezelőtt összehívta a szakszervezeteket amelyen Kosaras Attila vett részt. A Szenátus és a Rektori Tanácsban a szakszervezetek képviselőinek részvételéről, illetve azoknak a szavazati és tanácskozási jogáról volt szó.

A Bizalmi Testületi ülés az alábbi határozatot hozta:

Tisztelt Rektor Úr!

A PTE Felsőoktatási Dolgozók Szakszervezetének Bizalmi Testülete 2022. március elsejei ülésén határozatot hozott az egyetem szenátusi képviseletéről.

A BT sajnálattal vette tudomásul, hogy eredménytelenek voltak az egyeztetések a három érdekképviseleti szakszervezet között és az Integrált Egészségügyi Szakszervezet vezetője ultimátumszerűen közölte, hogy a PTE Szenátusában ők gyakorolják a szavazati jogot. Ezt az FDSZ Bizalmi Testülete egyhangú szavazás alapján visszautasította.

Az FDSZ azt szerette volna, hogy a modellváltásban, az átalakulás folyamatának elején ő kezdje a rotációt. Indokaink: az FDSZ 8 Kart képvisel, valamint a Gyakorlókat, a Rektori Hivatalt, a Kancelláriát és a Könyvtárat is. De elsősorban rendelkezünk azzal a szakmai kompetenciával – jogi, közgazdasági, oktatási területeken – amellyel segíteni tudjuk az egyetem vezetésének tevékenységét is.

Mindaddig, amíg a szavazati jog kérdése nem oldódik meg, az FDSZ Bizalmi Testülete tudomásul veszi azt, hogy a három érdekképviselet tanácskozási joggal tölti be képviseletét a Rektori Tanácsban és a Szenátusban.

Az FDSZ egyben felkéri Rektor Urat, segítsen abban, hogy módosítsák a PTE SZMSZ-ét abban, hogy a Szenátusban és a Rektori Tanácsban legalább kettő érdekképviseleti szervezet gyakorolhassa a szavazati jogát.

Pécs, 2022. március 2.

Üdvözlettel: Dr. Horváth Csaba, FDSZ elnök

4. **FDSZ országos Küldöttgyűlése (Horváth Csaba)**

A küldöttgyűlés március 31-én lesz, valószínűleg online formában. A FDSZ PTE Szervezetét 5 fő képviseli. A következő témakörök lesznek: - Alapszabály elfogadása, költségvetés, bérkérdés, pedagógus sztrájk.

**5. Üzemi Tanácsválasztás (Ribaczné Hegedűs Rita)**

Ribaczné Hegedűs Rita írt egy véleményt az Üzemi Tanács választásáról, amit minden BT tag megkapott. Harmadjára futunk neki a választásnak. Az első érvénytelen és eredménytelen volt, a második érvényes, de eredménytelen volt. Nagyon fontos lenne, hogy a harmadik érvényes és eredményes legyen. Kérés a BT felé, hogy a tagok felé tudatosítsa azt, hogy 13 főt jelöljön meg és lehetőleg olyan emberekre szavazzanak, akiket mi képviselünk. Tehát benne vannak a nyolc karban, akik benne vannak a kancelláriában, a gyakorlókban és a könyvtárban.

Kosaras Attila tájékoztatta a BT-t, hogy mi a helyzet a lakáskölcsönnel. Van a 2.000.000.- Ft-os lakáskölcsön, ami kamatmentes. Eddig a Közalkalmazotti Tanács döntött ebben az ügyben, most egy jogász egy személyben dönt. Az összeg továbbra is rendelkezésére áll a dolgozóknak, lehet igényelni.

**6. Programlehetőségek 2022 első félévében**

A járványhelyzet miatt több program is elmaradt, ezeket jó lenne valamilyen módon pótolni. Erre javaslatokat, ötleteket várnak a tagságtól.

**7. Egyebek**

Zeller Judit leterheltsége miatt Molnár Péter vesz részt a szakszervezet mellett a tárgyalásokon, jelenleg a jogsegély szolgálatban is hozzá lehet fordulni.

Barna Beáta: Szeretném a BT-nek jelezni, hogy új tagok lettek az MK-n. Elértük a 10%-ot. Szeretném kérni, a BT-t, hogy indítson a főbizalmira választást.

Az ülést az elnök lezárta.